A Las Vegas, végállomás (eredeti cím: Leaving Las Vegas) 1995-ben bemutatott francia–amerikai romantikus film.

A filmet John O'Brien Leaving Las Vegas című, részben önéletrajzi ihletésű regénye alapján Mike Figgis írta és rendezte (O'Brien a regény megfilmesítésének engedélyezését követően öngyilkos lett). A főbb szerepekben Nicolas Cage, Elisabeth Shue és Julian Sands látható.

A történet szerint az alkoholista Ben Sanderson (Cage) munkája elvesztése után Las Vegasba költözik, hogy ott féktelen ivással vessen véget életének. Itt megismerkedik egy prostituálttal, Serával (Shue), romantikus kapcsolatuk alakulása válik a film központi témájává.

A filmet a szabványos, 35 mm-es film helyett 16 mm-es filmre vették fel, melyet a mainstream filmekkel ellentétben elsősorban művészfilmeknél alkalmaznak.

1995. október 27-én a Las Vegas, végállomás kisszámú moziban jelent meg az Amerikai Egyesült Államokban, majd 1996. február 9-én országszerte is bemutatták.

A film a kritikusoktól és a nézőktől is pozitív visszajelzéseket kapott. Nicolas Cage megnyerte a legjobb drámai főszereplőnek járó Golden Globe-díjat és a legjobb férfi főszereplőnek járó Oscar-díjat. Elisabeth Shue jelöléseket szerzett, mint legjobb női főszereplő filmdrámában (Golden Globe) és legjobb női főszereplő (Oscar). A film további Oscar-jelöléseket ért el a legjobb adaptált forgatókönyv és legjobb rendező kategóriákban is.

Cselekmény
Ben Sanderson hollywoodi forgatókönyvíró alkoholizmusa miatt elveszíti munkáját, családját és barátait is. Élete hiábavalósága miatt a főnökétől kapott busás csekkel Las Vegas felé veszi az irányt, azzal a céllal, hogy ott halálra igya magát. Egyik reggel kis híján elgázol egy prostituáltat, Serát. A lány egy agresszív és őt bántalmazó lett stricinek, Yuri Butsovnak dolgozik. Yuri életére lengyel gengszterek törnek, ezért a férfi véget vet kapcsolatának Serával, így óvva meg a lány testi épségét. Las Vegasban töltött második napján Ben megkeresi Serát és 500 dollárt kínál neki egy együtt töltött óráért – szex helyett Ben csak beszélgetni akar vele. Beszélgetés közben mély összhang alakul ki közöttük és Sera felajánlja Bennek a lakásába költözést. Megállapodásuk szerint Sera nem kéri meg Bent az ivás abbahagyására és Ben sem firtatja a lány foglalkozását.

A szerelmes pár eleinte boldog egymással, de egyre inkább frusztrálni kezdi őket a másik fél viselkedése. Sera könyörögve arra kéri Bent, forduljon orvoshoz alkoholbetegségével. Mialatt Sera dolgozik, Ben egy kaszinóba megy és egy másik prostituálttal tér haza. Sera hazaérve feldühödik és kidobja Bent a lakásból. Kicsivel később három főiskolás környékezi meg Sarát munka közben, aki vonakodva belemegy, hogy egyszerre több partnert is kielégítsen. A hotelszobájukban a fiatalok azonban megváltoztatják a megbeszélt feltételeket és a menekülni próbáló Serát csoportosan megerőszakolják.

Másnap a sebesülten hazaérkező Serát kilakoltatják lakásából. A lány hívást kap a halálán lévő Bentől, meglátogatja őt és szeretkeznek egymással. A férfi nem sokkal ezután meghal. A film végén Sera elmondja terapeutájának, hogy szerette és elfogadta Bent olyannak, amilyen.

Szereplők

Fogadtatás

Bevételi adatok
A négymillió dollárból készült film az Amerikai Egyesült Államokban 31 983 777, a többi országban pedig 17 816 223 dolláros bevételt ért el. Az alacsony költségvetéshez képest összesen 49 800 000 dolláros bevétellel anyagi szempontból is sikeresnek bizonyult.

Kritikai visszhang
A Rotten Tomatoes weboldalon a film 52 kritika alapján 90%-on áll. A weboldal konszenzusa szerint "Az Oscarral jutalmazott Nicolas Cage emberségre talál karakterében, miközben az elvérzik a pusztulásnak ebben a minden sallangot mellőző, üdítően sötét ábrázolásában." A Metacriticen a Las Vegas végállomás 23 kritika alapján 100-ból 82 pontot kapott, mely a weboldalon "általános elismerést" jelent.

Fontosabb díjak és jelölések

Fordítás

Jegyzetek

További információk

1995 filmjei
Amerikai romantikus filmek
Francia romantikus filmek